ઓખા પોર્ટએ ભારતીય પશ્ચિમી સરહદી વિસ્તાર ગણાતો હોય અહીં નેવી કોસ્ટગાર્ડ સહિતની સુરક્ષા એજન્સીઓ આવેલ હોય ત્રણ તરફ સમુદ્ર ધરાવતા આ વિસ્તારમાં સ્થાનીય પોલીસ પોતાની જવાબદારી ભૂલી હોય તેમ અહીંના સમુદ્રી કિનારાનું લાંબા સમયથી સતત ગેરકાયદે રેતીના ખનનથી ધોવાણ થઇ રહ્યું હોવાનો ઘટસ્ફોટ આજથી બરાબર બે માસ પહેલા સમાચાર માધ્યમોમાં સબૂત સાથે વહેતો થયો હતો. ઓખા પોર્ટ વિસ્તારમાં જમીનની ભૌગોલીક રચના જોતાં કિનારાનું ધોવાણ ન થાય અને સમુદ્ર જોખમી ન બને તેવા હેતુ સબબ પણ અહીંની સમુદ્રની રેતીનું સરકારમાં રોયલ્ટી ભરી ખનન કરવાની કોઇપણ પ્રકારની મંજૂરી આજદિન સુધી આપવામાં આવ્યાનું જાણમાં ન હોય આમ છતાં ભાણવડમાં એલસીબી દ્વારા લાખો રૂપિયાની ખનીજચોરી પકડી હોવા છતાં ઓખામંડળની કરોડોની રોયલ્ટી ચોરી અંગે એલસીબી સહિત જિલ્લા પોલીસના કોઇપણ વિભાગે આજદિન સુધી કોઇપણ પગલા ઉઠાવેલ ન હોય આજે પણ સુવ્યવિસ્થત ઢબે અને સ્થાનિકોમાં ચર્ચા મુજબના ‘સેટીંગ’ મુજબ ધોળી રેતીનો કાળો કારોબાર રાત્રીના અંધારામાં બેરોકટોક ચાલી રહ્યો છે.